b'\n_START_ARTICLE_\nDravinjske gorice\n_START_PARAGRAPH_\nDravinjske gorice so rahlo valovito gri\xc4\x8devje med Pohorjem na severu, vzhodnimi odrastki Karavank na jugu, Halozami na jugovzhodu in Dravsko-Ptujskim poljem na severovzhodu. Ime so dobile po reki Dravinji._NEWLINE_Dravinjske gorice so najzahodnej\xc5\xa1i del Nizkega slovenskega Podravja, sorazmerno \xc5\xa1irok zaliv v Podravskem terciarnem zatoku. Gre za tektonsko udorino, ki je nastala med dvema tektonskima prelomoma. Na severu je to pohorski prelom, na jugu pa prelom ob vzhodnih Karavankah._NEWLINE_Dravinjske gorice le\xc5\xbeijo sredi severnega zmernega pasu, za katerega so zna\xc4\x8dilni prodori hladnega zraka proti jugu, kar omogo\xc4\x8da ciklonsko aktivnost, ki prena\xc5\xa1a slabo obla\xc4\x8dno vreme ter prodori toplega zraka, ki prina\xc5\xa1ajo lepo son\xc4\x8dno vreme. Spadajo v pas prehodnega oziroma subpanonskega podnebja, za kar je zna\xc4\x8dilno toplo poletje, suha in son\xc4\x8dna zgodnja jesen ter sorazmerno ostre zime._NEWLINE_Dravinjske gorice imajo kot ena od pokrajinskih enot subpanonskega Podravja mnogo skupnih naravno geografske in dru\xc5\xbebeno geografske zna\xc4\x8dilnosti s Halozami in Slovenskimi goricami. Najbolj se to odra\xc5\xbea v reliefni oblikovanosti \xe2\x80\x93 to je svet goric \xe2\x80\x93 in klimatskih razmerah. Imajo pa tudi vrsto posebnosti, ki jih prispevata tektonska zasnovanost in zagozdenost med dvema sorazmerno visokima gorskima kompleksoma. Od tod pogosta manj\xc5\xa1a nahajali\xc5\xa1\xc4\x8da \xc5\xbeelezove rude in kremen\xc4\x8devih peskov, ki so slu\xc5\xbeili kot osnova za razvoj fu\xc5\xbeinarstva in gla\xc5\xbeutarstva. Celotno obrobje pokrajine ima nahajali\xc5\xa1\xc4\x8da relativno dobrega rjavega premoga. Pokrajina sama in \xc5\xa1e bolj njeno vi\xc5\xa1je obrobje, predvsem Pohorje, je bogato z lesom. Hudourni\xc5\xa1ki pohorski potoki, ki so sicer \xc4\x8desto poplavljali in delali s tem \xc5\xa1kodo, pa so hkrati dajali stalno in neiz\xc4\x8drpno ceneno vodno energijo, ki je bila eden temeljnih pogojev za razvoj \xc5\xbeagarstva prvih manufaktur in kasnej\xc5\xa1e kova\xc5\xa1ke industrije. Imajo ugodno prometno lego. Skozi pokrajino vodijo najugodnej\xc5\xa1e poti za povezavo med Panonsko in Padsko ni\xc5\xbeino, pa tudi ena od pomembnih poti iz Podravja v Posavje. Na\xc5\xa1tete naravne danosti so dajale in \xc5\xa1e dajejo Dravinjskim goricam prednost pred drugimi slovenskimi subpanonskimi goricami._NEWLINE_Naravne danosti so izkori\xc5\xa1\xc4\x8dali \xc5\xbee od davne preteklosti, posebej pa zadnjih 150 \xe2\x80\x93 200 let. V tem obdobju so se razvijale Dravinjske gorice druga\xc4\x8de kot npr. sosednje Haloze ali osrednji predeli Slovenskih goric, ki so jih pustile ob strani sodobne prometne poti, s tem pa tudi razvijajo\xc4\x8da se industrija. V Dravinjskih goricah so v tem obdobju nastajala na tradiciji fu\xc5\xbeinarstva in \xc5\xbeagarstva manj\xc5\xa1a industrijska podjetja, kopali so premog in skoznje je potekal vse mo\xc4\x8dnej\xc5\xa1i promet. Na prometnem obrobju pokrajine sta se razvili mesti in manj\xc5\xa1a industrijska sredi\xc5\xa1\xc4\x8da, ki so povezala vlogo pospe\xc5\xa1evalca splo\xc5\xa1nega in gospodarskega razvoja v celotni pokrajini.'